Moordsaak teruggetrek teen regstudentArgieffoto Die saak teen ŉ 26-jarige regstudent wat van die moord op haar man aangekla is, is teruggetrek. Monica Nyuswa, provinsiale woordvoerder van die direkteur van Nasionale Vervolging, het gesê die saak is Vrydag teen Itumeleng Maseko teruggetrek in die Witbank-landdroshof in Mpumalanga. “Sy het tereg gestaan op een aanklag van moord wat op 1 September 2018 plaasgevind het. Sy was vry op borgtog van R3 000.” Nyuswa het gesê die saak is teruggetrek ná ŉ staatsgetuie gesterf het. Maroela Media het vroeër berig Maseko is in hegtenis geneem in verband met die moord op haar man, Caswell Maseko (30). Brig. Leonard Hlathi, woordvoerder van die polisie, het in daardie stadium gesê Caswell is met ŉ skerp voorwerp doodgesteek. “Die verdagte was glo by die huis met haar vier maande oue dogter en ŉ vriend toe haar man, ŉ sakeman, by hul huis in Witbank opgedaag het. ŉ Argument het tussen die egpaar ontstaan en die slagoffer is doodgesteek,” het Hlathi toe gesê. Sy het glo ná die voorval die huis verlaat. Die polisie het ŉ soektog van stapel gestuur en haar motor dieselfde dag nog by die Centurion Mall in Pretoria opgespoor. “Die verdagte het haarself op Maandag 3 September 2018 in die teenwoordigheid van haar regsverteenwoordiger aan die polisie oorgegee en sy is in hegtenis geneem.”